ภงด.94 ภาษีเงินได้ครึ่งปี (ตอน 4)
สัปดาห์นี้เป็นรายการยกเว้นภาษีที่ต้องแสดงการใช้สิทธิในการคำนวณภาษีเงินได้บุคคลธรรมดาครึ่งปี
14 ก.ย. 2555

โดย...สมชาย ชุเกตุ
สัปดาห์นี้เป็นรายการยกเว้นภาษีที่ต้องแสดงการใช้สิทธิในการคำนวณภาษีเงินได้บุคคลธรรมดาครึ่งปี โดยการนำข้อมูลมากรอกในแบบ ภ.ง.ด.94 หรือใบแนบแบบ ภ.ง.ด.94 สรุปได้ดังนี้
ค่าเบี้ยประกันสุขภาพบิดามารดา ผู้มีเงินได้ที่ได้จ่ายค่าเบี้ยประกันภัยสำหรับการประกันสุขภาพให้แก่บริษัทประกันที่ประกอบกิจการในประเทศไทย เพื่อเอาประกันภัยบิดามารดาของผู้มีเงินได้ รวมทั้งบิดามารดาของคู่สมรสที่ไม่มีเงินได้ จะได้รับยกเว้นภาษีเท่ากับค่าเบี้ยประกันภัยที่ได้จ่ายจริงในช่วงเดือน ม.ค.–มิ.ย. 2555 รวมแล้วต้องไม่เกิน 1.5 หมื่นบาท โดยบิดาหรือมารดาแต่ละคนมีเงินได้พึงประเมินไม่เกิน 3 หมื่นบาทในปีภาษี
ค่าซื้อหน่วยลงทุนรวมเพื่อการเลี้ยงชีพ (RMF) ผู้มีเงินได้จะได้รับยกเว้นภาษีเท่ากับค่าซื้อหน่วยลงทุนที่ได้จ่ายจริงในช่วงเดือน ม.ค.–มิ.ย. 2555 โดยใช้สิทธิได้ไม่เกิน 5 แสนบาท และไม่เกินร้อยละ 15 ของเงินได้พึงประเมิน กรณีผู้มีเงินได้ใช้สิทธิค่าซื้อหน่วยลงทุนรวมเพื่อการเลี้ยงชีพ และผู้มีเงินได้มีการจ่ายเงินสะสมกองทุนสำรองเลี้ยงชีพ หรือ กบข. หรือกองทุนสงเคราะห์ตามกฎหมายว่าด้วยโรงเรียนเอกชน การยกเว้นภาษีเมื่อรวมกันแล้วต้องไม่เกิน 5 แสนบาท 
ค่าซื้อหน่วยลงทุนรวมหุ้นระยะยาว (LTF) ผู้มีเงินได้จะได้รับยกเว้นภาษีเท่ากับค่าซื้อหน่วยลงทุนที่ได้จ่ายจริงในช่วงเดือน ม.ค.–มิ.ย. 2555 โดยใช้สิทธิได้ไม่เกิน 5 แสนบาท และไม่เกินร้อยละ 15 ของเงินได้พึงประเมิน 
เงินบริจาคสนับสนุนการศึกษา ค่าใช้จ่ายการจัดหาหรือจัดสร้างอาคาร อาคารพร้อมที่ดิน หรือที่ดิน หรือวัสดุอุปกรณ์การศึกษา ตำราเรียน สื่อ วัสดุอื่นๆ (เป็นโครงการที่กระทรวงศึกษาธิการให้ความเห็นชอบ) ที่ได้มีการจ่ายจริงในช่วงเดือน ม.ค.–มิ.ย. 2555 ผู้มีเงินได้จะได้รับยกเว้นภาษี 2 เท่าของจำนวนที่จ่ายจริง แต่จะนำมาหักได้ไม่เกินร้อยละ 10 ของเงินได้พึงประเมินที่ได้หักค่าใช้จ่ายและค่าลดหย่อนออกแล้ว ทั้งนี้ควรดูหลักเกณฑ์ที่กฎหมายกำหนดด้วย เพราะกรณีนี้ปฏิบัติผิดพลาดกันมาก 
ผู้มีเงินได้พึงประเมินที่มีอายุ 65 ปีบริบูรณ์ขึ้นไป หรือผู้พิการที่มีเงินได้ จะได้รับยกเว้นภาษีเท่ากับเงินได้พึงประเมินที่ตนเองได้รับในช่วงเดือน ม.ค.–มิ.ย. 2555 แต่จะยกเว้นได้ไม่เกิน 1.9 แสนบาท และต้องแสดงการใช้สิทธิยกเว้นภาษีโดยการใช้ใบแนบแบบ ภ.ง.ด.94 สำหรับเงินได้พึงประเมินส่วนที่เกินกว่า 1.9 แสนบาท ให้นำมากรอกในแบบ ภ.ง.ด.94 เพื่อคำนวณภาษีต่อไป 
รายการอื่นๆ เช่น ค่าใช้จ่ายในการซ่อมแซมบ้าน อาคารที่พักอาศัยที่ได้รับผลกระทบจากอุทกภัยที่เกิดขึ้นตั้งแต่วันที่ 25 ก.ค. 2554-31 ธ.ค. 2555 และอยู่ในท้องที่ที่ทางราชการประกาศให้เป็นพื้นที่ประสบอุทกภัย ยกเว้นได้ตามจำนวนที่จ่ายจริงแต่ไม่เกิน 1 แสนบาท ค่าใช้จ่ายในการซ่อมแซมรถตามกฎหมายว่าด้วยรถยนต์ สำหรับรถยนต์ที่ได้รับผลกระทบจากอุทกภัยที่เกิดขึ้นตั้งแต่วันที่ 25 ก.ค. 2554-31 ธ.ค. 2555 ยกเว้นได้ตามจำนวนที่จ่ายจริงแต่ไม่เกิน 3 หมื่นบาท ทั้งนี้ต้องเป็นรายจ่ายที่ได้จ่ายในเดือน ม.ค.-มิ.ย. 2555
ที่กล่าวมาข้างต้นเป็นเรื่องของการยกเว้นภาษีเงินได้บุคคลธรรมดาแบบมีเงื่อนไขที่ผู้มีเงินได้ต้องแสดงการใช้สิทธิ โดยการนำมากรอกในแบบ ภ.ง.ด.94 หรือใบแนบแบบ ภ.ง.ด.94 
ท่านสามารถศึกษาได้จากคำอธิบายการกรอกแบบ ภ.ง.ด.94 ก็จะทำให้เข้าใจได้ง่ายขึ้น แต่ถ้าหากยื่นแบบผ่าน www.rd.go.th ของกรมสรรพากร โปรแกรมคำนวณภาษีก็จะช่วยคิดคำนวณภาษีให้ โอกาสผิดพลาดมีน้อย เว้นแต่กรอกข้อมูลผิด
สัปดาห์หน้ามาดูประเด็นที่ผู้เสียภาษีมักปฏิบัติผิดพลาดบ่อยครั้งในการยื่นแบบเสียภาษีเงินได้บุคคลธรรมดาครึ่งปีว่ามีประเด็นใดบ้าง จะได้ระมัดระวังเพื่อป้องกันความผิดพลาด 
สวัสดีครับ